CELEX: 52011PC0828
Language: fi
Date: 2011-12-01
Title: Ehdotus EUROOPAN PARLAMENTIN JA NEUVOSTON ASETUS tasapainoisen lähestymistavan mukaista meluun liittyvien toimintarajoitusten asettamista unionin lentoasemilla koskevista säännöistä ja menettelyistä ja Euroopan parlamentin ja neuvoston direktiivin 2002/30/EY kumoamisesta

|
			
		
		
		52011PC0828
		
			Ehdotus EUROOPAN PARLAMENTIN JA NEUVOSTON ASETUS tasapainoisen lähestymistavan mukaista meluun liittyvien toimintarajoitusten asettamista unionin lentoasemilla koskevista säännöistä ja menettelyistä ja Euroopan parlamentin ja neuvoston direktiivin 2002/30/EY kumoamisesta /* KOM/2011/0828 lopullinen - 2011/0398 (COD) */
			
				
		
		
			
			   	PERUSTELUT

1.                      
Ehdotuksen tausta

1.                      
Ilma-alusten aiheuttama melu lentoasemilla ja niitä
ympäröivillä alueilla on haitta yhä useammalle eurooppalaiselle – erityisesti
öisin – kuten taulukosta 1 käy ilmi. Epätoivottujen vaikutusten lieventämiseksi
tarvitaan näin ollen aktiivinen melunhallintastrategia. Tällaisessa
melustrategiassa on kuitenkin huolellisesti luotava tasapaino haitasta
kärsivien kansalaisten intressien ja muiden intressien välille ja otettava koko
ilmailuverkostoon koituvat kerrannaisvaikutukset asianmukaisesti huomioon.
Taulukko 1: Kansainvälisen
siviili-ilmailujärjestön ICAOn ennusteet meluhaitasta kärsivien ihmisten
määrästä Euroopassa (miljoonaa) – ilman merkittäviä toiminnallisia tai
teknologisia parannuksia[1]
 Melutaso/Vuosi || 2006 || 2016 || 2026 || 2036 
 > 55 DNL || 2,63 || 3,47 || 4,48 || 5,79 
 > 60 DNL || 0,799 || 1,14 || 1,53 || 2,12 
 > 65 DNL || 0,23 || 0,32 || 0,43 || 0,66 
2.                      
Toimintarajoitusten käyttöönotolla voi olla
merkittäviä vaikutuksia liiketoimintaan ja liikenteen harjoittamiseen, koska se
rajoittaa lentoasemille pääsyä. Niinpä meluun liittyvien
toimintarajoitusten asettamiseen johtavan prosessin olisi oltava johdonmukainen
ja vankka ja perustua näyttöön, jotta se voisi saada kaikkien sidosryhmien
hyväksynnän.
3.                      
Varmistaakseen johdonmukaisen lähestymistavan
meluntorjuntatoimenpiteiden soveltamiseen lentoasemilla ICAO on vahvistanut
joukon periaatteita ja ohjeita, jotka muodostavat ns. tasapainoisen
lähestymistavan melunhallintaan. Lähestymistapa kannustaa ICAOn sopimuspuolina
olevia valtioita
·              
lieventämään lentomeluhaittoja valitsemalla
seuraavien toimenpiteiden optimaalinen paikallinen yhdistelmä: 1) melun
vähentäminen sen lähteellä (käyttämällä hiljaisempia ilma-aluksia), 2) paras
mahdollinen maankäyttö (lentoasemia ympäröivien alueiden suunnittelu ja
hallinta), 3) toiminnallisten meluntorjuntamenetelmien (tiettyjen kiitoratojen,
reittien tai menettelyjen käyttö) käyttöönotto ja 4) meluun liittyvien
toimintarajoitusten asettaminen (kuten yölentokielto tai meluisimpien
ilma-alusten vaiheittainen käytöstä poistaminen); 
·              
valitsemaan kustannustehokkaimman
toimenpidevalikoiman;
·              
jättämään meluun liittyvät toimintarajoitukset
asettamatta, paitsi jos toimivaltainen viranomainen pystyy tutkimusten ja
kuulemisten pohjalta määrittämään, että meluongelma on olemassa ja
toimintarajoitus on kustannustehokas tapa ratkaista se.
4.                      
Tällä asetuksella pyritään soveltamaan
tasapainoiseen lähestymistapaan sisältyviä meluun liittyviä toimintarajoituksia
johdonmukaisesti EU:ssa, minkä odotetaan huomattavasti pienentävän
kansainvälisten kiistojen riskiä tapauksissa, joissa unionin lentoasemien
meluntorjuntatoimenpiteet vaikuttaisivat kolmansien maiden lentoliikenteen
harjoittajiin. Lisäksi toimivaltaisten viranomaisten on helpompi
vaiheittain poistaa meluisimmat ilma-alukset aluskannasta. Ehdotetulla
asetuksella kumotaan direktiivi 2002/30/EY, jonka avulla saatiin ratkaistua
kansainvälinen kiista ja jolla vahvistettiin ensimmäiset vaiheet
melunhallintapolitiikan yhdenmukaistamisessa ja ratkaistiin sen ajan
meluisimpiin ilma-aluksiin liittynyt ongelma. Säädöstä on kuitenkin
mukautettava ilmailujärjestelmän nykyvaatimuksiin ja meluongelman kasvuun.
5.                      
Tällä asetuksella varmistetaan, että
melunarviointiprosessista tulee nykyistä vankempi. Arviointiprosessin
kaikkia vaiheita selvennetään, jotta voidaan varmistaa tasapainoisen
lähestymistavan johdonmukainen soveltaminen kaikkialla unionissa. Tässä
ehdotuksessa ei kuitenkaan säädetä melua koskevista laatutavoitteista, jotka
jatkossakin johdetaan voimassa olevien kansallisten ja paikallisten sääntöjen
pohjalta. Sen sijaan sillä pyritään luomaan järjestelmä, joka helpottaa
tällaisten melua koskevien laatutavoitteiden saavuttamista
kustannustehokkaimmalla tavalla.
6.                      
EU tukee aktiivisesti ilma-alusten uusien
melustandardien laadintaa ICAOn tasolla ja investoi uuteen teknologiaan puiteohjelmien
ja Clean Sky -hankkeen[2]
kautta. Maankäytön suunnittelu ja siihen liittyvät äänieristys- ja
korvausohjelmat kuuluvat kuitenkin kansallisen tai paikallisen toimivallan
alaan.
7.                      
Kaikilla lentoasemilla käytetään toiminnallisten
torjuntamenetelmien eri muotoja: melun kannalta parhaiksi katsotut
reitit (ilma-alukset lentävät esimerkiksi harvimmin asuttujen alueiden yli),
työntövoiman hallinta (mitä enemmän työntövoimaa, sen enemmän melua syntyy
mutta sen jyrkemmässä kulmassa ilma-alus voi nousta ilmaan) tai
erityistoimenpiteet maan päällä (esim. tiettyjen rullaus- tai kiitoteiden
käyttö). EU osallistuu toimiin yhtenäistä eurooppalaista ilmatilaa
koskevan lainsäädännön kautta, jolla pyritään asettamaan lennonvarmistuspalvelujen
tarjoajille ympäristösuojelua koskevat suorituskykytavoitteet, ja siihen
liittyvien tutkimusohjelmien (SESAR ja Clean Sky) kautta.
8.                      
Kuten kaaviosta 1 käy ilmi, Euroopan lentoasemilla
ensisijaisesti sovellettavat toimenpiteet ovat meluhaittojen
vähentämismenetelmiä. Toimintarajoituksia käytetään kuitenkin myös
usein. Tätä kertomusta varten arvioiduilla 224:llä EU:n lentoasemalla[3] on otettu käyttöön seuraavat rajoitukset: 116 yölentokieltoa[4], 52 melurajaa, 51 ’Chapter 3’ -melustandardin mukaista
ilma-aluskohtaista rajoitusta, 38 melukiintiötä ja 7 melubudjettia.
Kaavio 1:
Katsaus lentoasemilla nykyisin sovellettaviin meluun liittyviin rajoituksiin
Euroopassa (EU ja muut)
Lähde: Boeing Database
Huom.: 
APU: apuvoimalaitteiden käytön sääntely (moottoreiden
käynnistämiseksi);
NAP: melua koskeva toimintasuunnitelma;
Stg3-Ch3: vain ICAOn asiaa koskevan liitteen kolmannessa luvussa
kuvattujen ICAOn vanhojen melustandardien mukaisten meluisimpien ilma-alusten
vaiheittainen käytöstä poistaminen.
·                        
Meluun liittyviä toimintarajoituksia koskevat
EU-säännökset
9.                      
Tällä ehdotuksella pyritään vahvistamaan ICAOn
tasapainoisen lähestymistavan peruslogiikkaa lujittamalla sen osien välistä
yhteyttä ja selkiyttämällä päätöksentekoprosessin eri vaiheita
toimintarajoituksia harkittaessa.
10.                  
Kustannustehokkaimmat, kullekin lentoasemalle
räätälöidyt ratkaisut löytyvät soveltamalla lähestymistapaa johdonmukaisesti.
Arviointimenetelmässä otetaan myös asianmukaisesti huomioon meluhaittojen
lieventämistoimenpiteiden verkonlaajuiset vaikutukset.
11.                  
Nykyiset säännöt kattavat noin 70 eurooppalaista
lentoasemaa, joilla suoritetaan kalenterivuosittain yli 50 000
siviilikäytössä olevien, ääntä hitaammin lentävien suihkukoneiden
lentotapahtumaa vuodessa.
·                        
Johdonmukaisuus suhteessa unionin
siviili-ilmailupolitiikkaan ja muihin tavoitteisiin
12.                  
Tämä aloite on johdonmukainen suhteessa muihin
eurooppalaisen ilmailupolitiikan osa-alueisiin ja ympäristöpolitiikkaan.
13.                  
Euroopan ilmailuteollisuuden olisi kasvettava
kestävällä tavalla, jolla sen taloudelliset, sosiaaliset ja ympäristönäkökohdat
ovat tarkoituksenmukaisessa tasapainossa. Meluhaittojen lieventämistoimenpiteet
voivat huomattavasti vaikuttaa ilmailuverkoston kapasiteettiin sekä maassa että
ilmassa. Ehdotuksella varmistetaan meluun liittyvien toimien,
lentoasemakapasiteetin ja yhtenäiseen eurooppalaiseen ilmatilaan liittyvien
lentotehokkuusvaatimusten välinen ristiriidattomuus sekä ilmaliikenteen
hallinnan suorituskykyasetuksen täytäntöönpano. Ehdotuksessa noudatetaan
portilta portille -lähestymistavan logiikkaa.
14.                  
Ehdotus edistää osaltaan kansallisten
lentoliikenteen melua koskevien toimintasuunnitelmien toteuttamista.
Jäsenvaltioiden on laadittava tällaiset suunnitelmat direktiivin 2002/49/EY
nojalla.

2.                      
Kuulemiset ja vaikutusten arviointi

·                        
Intressitahojen kuuleminen
Kuulemismenettely, tärkeimmät
kohderyhmät ja yleiskuvaus vastaajista
15.                  
Ilmailun aiheuttamasta melusta eniten kärsivä
sidosryhmä ovat lentoasemien lähistöllä asuvat ihmiset, joita
paikallisyhteisöryhmät edustavat, lentoasemat, ilma-alusoperaattorit (joiden
erikoisalana on lentorahti), ilma-alusten valmistajat, paikallisviranomaiset
(mukaan luettuina suunnitteluviranomaiset, jotka edustavat myös laajempia
taloudellisia intressejä) ja riippumattomat meluneuvostot. Näitä sidosryhmiä
kuultiin laajalti seuraavissa yhteyksissä:
·              
ulkoinen konsultti kokosi vuonna 2007 vastauksia
kyselylomakkeisiin ja suoritti haastatteluja useiden sidosryhmien kanssa
direktiivin 2002/30/EY täytäntöönpanosta;
·              
komissio järjesti vuonna 2008 avoimen kuulemisen siitä,
miten tulisi edetä direktiivin muuttamiseksi;
·              
kaikkiin siihen asti kuulemisprosessiin
osallistuneisiin sidosryhmiin otettiin yhteyttä vuonna 2010 ja sidosryhmien
kirjoa laajennettiin. 
Tiivistelmä vastauksista
16.                  
Jäsenvaltiot korostivat tarvetta säilyttää
joustavuus meluongelmien arvioinnissa, säätää siirtymäjärjestelyistä, välttää
päällekkäistä työtä (esim. ympäristövaikutusten arviointeja voi käyttää
uudelleen) ja hienosäätää direktiivien 2002/30/EY ja 2002/49/EY välistä
suhdetta, jotta sama arviointi riittää molempien vaatimuksiin. Ne korostivat
myös, että menetelmien käyttöä ja toimenpiteitä on tarkasteltava kansainvälisestä
näkökulmasta.
17.                  
Paikallisyhteisöryhmien edustaja Aviation
Environment Federation -liitto, joka edustaa melu- ja ympäristöasioihin
keskittyviä toimintaryhmiä Yhdistyneessä kuningaskunnassa, Ranskassa ja
Saksassa, korosti tarvetta säännellä asianmukaisesti (eli ei vain suuntaviivoja
laatimalla) meluntorjunnan raja-arvojen pohjalta, toimintarajoitusten tärkeyttä
meluhaittatilanteen parantamisessa, kannustimia meluisimpien ilma-alusten korvaamiseen
ja vaatimukset niukasti täyttävien ilma-alusten määritelmän laajentamista
todellisen vaikutuksen aikaansaamiseksi.
18.                  
Lentoliikenteen harjoittajien[5] eli perinteisiä lentoyhtiöitä
edustavan Association of European Airlines -liiton ja European Express Association
-liiton mielestä olisi noudatettava ICAOn tasapainoisen lähestymistavan
periaatteita asianmukaisesti (lentoasemakohtaisesti), toimintarajoituksia olisi
käytettävä lieventämään yksilöityjä meluongelmia ja vasta viimeisenä keinona,
kaikkein kustannustehokkaimmat toimenpiteet voitaisiin toteuttaa menetelmän
avulla ja maankäytön suunnittelu olisi integroitava toimintarajoituksia
koskeviin päätöksiin. Lentoliikenteen harjoittajat pyysivät myös direktiivin
selventämistä ja toistivat kantansa tarpeesta harkita niukasti vaatimukset
täyttävien ilma-alusten määritelmän muuttamista, jotta markkinoiden vääristymät
voitaisiin välttää. Jos sääntelytoimet katsottaisiin tarpeellisiksi,
lentoyhtiöiden mielestä asetus olisi parempi kuin direktiivi.
19.                  
ACIn edustamat lentoasemat[6] painottivat, että olisi
hyödynnettävä tasapainoisen lähestymistavan kaikkia toimenpiteitä ja että
niukasti vaatimukset täyttävien ilma-alusten määritelmää on varaa laajentaa.
20.                  
Riippumaton ranskalainen meluneuvosto (ACNUSA)[7] puolsi niukasti vaatimukset
täyttävien ilma-alusten määritelmän laajentamista, melulle alttiiden
väestönosien tuntemukset aidosti huomioon ottavien parametrien käyttöä,
lentomelun mallintamisen parantamista ja meluttomien toimintatapojen, kuten
vakioliukumenetelmän (continuous descent approach), nykyistä
järjestelmällisempää käyttöä.
21.                  
Ilmailuteollisuus on erityisesti mukana uusien
melustandardien laadinnassa ICAOn teknisissä työryhmissä. Teollisuus painottaa
tarvetta tarkastella keskinäisiä riippuvuuksia mahdollisesti ristiriitaisten
tavoitteiden välillä. Tällaisia ristiriitoja voi liittyä melun ja CO2:n
vähentämiseen, pitkän aikavälin standardikehitykseen (asetettavien standardien
on aina oltava teknisesti toteutuskelpoisia) ja aluskannan arvoon ilma-aluksen
elinkaaren ajan. Toimenpiteillä ei saisi vaikuttaa kilpailuun.
22.                  
Lentoasemien alueellisen konferenssin (Airports
Regions Conference) edustamat paikallisviranomaiset, jotka suurelta osin
vastaavat maankäytöstä, korostivat lähestymistapaansa alueen
ympäristökapasiteetin näkökulmasta, johon sisältyvät maankäytön suunnittelu,
tarkoituksenmukaisten indikaattorien käyttö, välitysprosessi ja tarve
integroida ympäristömeludirektiivin ja lentomeludirektiivin (2002/30/EY)
vaatimukset.
23.                  
Kaiken kaikkiaan ehdotukset ovat yleisesti ottaen
lähellä kuulemiskierroksella esitettyjä kantoja. Virallisissa ehdotuksissa
painotetaan meluhaittoja lieventävien eri toimenpiteiden välistä riippuvuutta:
meluun perustuvia toimintarajoituksia ei pitäisi tarkastella ensimmäisenä
vaihtoehtona, mutta jos ne ovat tarpeen, ne olisi nähtävä tärkeänä täydentävänä
osana kustannustehokkaiden toimenpiteiden yhdistelmää. Niukasti vaatimukset
täyttävien ilma-alusten määritelmää tiukennetaan, jotta toimivaltaisilla
viranomaisilla olisi jälleen käytettävissään tehokas meluhaittoja lieventävä
väline.
·                        
Asiantuntijatiedon käyttö
Lähteenä olleet tieteenalat ja
asiantuntemuksen alat
24.                  
Tämän uudelleentarkastelun vaikutusten
määrälliseksi ja laadulliseksi analysoimiseksi tehtiin yleinen taustaselvitys.
Lisäksi Eurocontrolilta on saatu tuoretta yksityiskohtaista tietoa ’niukasti
vaatimukset täyttävien ilma-alusten’ suorittamien lentojen määristä. 
Käytetty
menettely
25.                  
Konsultti järjesti pääosin eri sidosryhmien kanssa
tehtyihin haastatteluihin perustuvan laajan kuulemisen sekä toteutti työpöytätutkimuksen.
Lisäksi Eurocontrol toimitti asiaankuuluvista tietovarastoista ajantasaista
tietoa.
Tiivistelmä saaduista ja huomioon
otetuista asiantuntijalausunnoista
26.                  
Tärkeimmät päätelmät olivat, ettei direktiivi
yhtenäistänyt päätöksentekoprosessia niin tehokkaasti kuin toivottiin, vaikka
sen tunnustetaankin ratkaisseen kansainvälisen kiistan[8] ja tuoneen EU:n toimivaltaa
toimintarajoituskysymykseen. Direktiivi on tarpeen saattaa ajan tasalle, jotta
otettaisiin huomioon ilma-aluskannan muuttuminen, lujitettaisiin tasapainoisen
lähestymistavan eri osatekijöiden välisiä yhteyksiä ja saataisiin uusia
melunhallintaa koskevia oikeudellisia välineitä, kuten ympäristömeludirektiivi
(2002/49/EY), uusien melustandardien kehittäminen tai yhtenäiseen
eurooppalaiseen ilmatilaan liittyvä suorituskykyasetus.
Asiantuntijalausuntojen julkistaminen
27.                  
Koko tutkimusraportti on julkaistu liikenteen
pääosaston (MOVE) Internet-sivuilla.

3.                      
Ehdotukseen liittyvät oikeudelliset näkökohdat

·                        
Ehdotetun toimen lyhyt kuvaus
28.                  
Ehdotus koskee uutta asetusta, jolla korvataan
direktiivi 2002/30/EY. Asetuksella selvennetään ja täydennetään mainitun
direktiivin vaatimuksia.
1.           Tavoitteiden erittely
tasapainoisen lähestymistavan muiden osatekijöiden ja muiden
lentomelunhallintavälineiden välisten yhteyksien korostamiseksi
2.           Vastuualueiden jakamisen
määrittely
3.           Melunhallinnan yleisten
vaatimusten luettelo
4.           Yksityiskohtaisten
lisätietojen antaminen melun arviointiprosessista
5.           Kuultavien sidosryhmien
erittely
6.           Tietojen ja metodien
yhdenmukaistaminen
7.           Ilmoitus- ja
käyttöönottovaatimusten erittely
8.           Komitologiamenettelyn käytön
mahdollistaminen melustandardien mukauttamisessa uuteen teknologiseen
kehitykseen
9            Toimivaltaisille
viranomaisille annettava tuki
·                        
Oikeusperusta
Ehdotus perustuu Euroopan unionin toiminnasta
tehdyn sopimuksen 100 artiklan 2 kohtaan.
·                        
Toissijaisuusperiaate
29.                  
Toissijaisuusperiaatetta sovelletaan, koska asia,
jota ehdotus koskee, ei kuulu yhteisön yksinomaiseen toimivaltaan. Ehdotuksen
tavoitteita ei voida saavuttaa riittävällä tavalla jäsenvaltioiden toimiessa
yksin.
30.                  
Ehdotuksen tavoitteet voidaan saavuttaa paremmin
unionin toimilla seuraavista syistä:
31.                  
Kun meluun liittyviä toimintarajoituksia koskeva
lähestymistapa yhdenmukaistetaan osana Euroopan lentoasemien
melunhallintaprosessia, parannetaan osaltaan lentoliikenteen
ympäristötehokkuutta ja luodaan lentoyhtiöille ja lentoasemaoperaattoreille helpommin
ennustettavissa oleva toimintaympäristö. Lisäksi arviointien yhdenmukaistaminen
vähentää riskiä, että lentoasemien välinen tai lentoyhtiöiden välinen kilpailu
vääristyy tai toteutetaan huonoja käytäntöjä. Tällä voi olla vaikutusta paitsi asianomaisen
lentoaseman kapasiteettiin myös koko ilmailuverkoston tehokkuuteen.
32.                  
Tällaisella lähestymistavalla saadaan
kustannustehokkaampia ratkaisuja ympäristöongelmiin lentoasemien ympärillä ja
vältetään luontaisesti kansainvälisessä verkostossa liikennöiville
lentoliikenteenharjoittajille asetettavien erilaisten meluvaatimusten
tilkkutäkki. 
·                        
Suhteellisuusperiaate
33.                  
Ehdotus on suhteellisuusperiaatteen mukainen.
Vaikka asetuksella yhdenmukaistetaan noudatettava menetelmä tiukasti, siinä
sallitaan jäsenvaltioiden ottaa huomioon lentoasemakohtaiset tilanteet ja
kehittää tarkoituksenmukaiset ratkaisut meluongelmaan lentoasemakohtaisesti.
Ehdotukset eivät muuta toivottuja ympäristötavoitteita eivätkä toteutettuja
konkreettisia toimenpiteitä.
·                        
Sääntelytavan valinta
34.                  
Ehdotettu väline: asetus.
35.                  
Muut sääntelytavat eivät soveltuisi seuraavista
syistä:
·              
Asetuksen kohteena on melun arviointimenetelmä.
Vain asetuksella voidaan taata menetelmän yhdenmukaistaminen kokonaisuudessaan.
·              
Ehdotettu arviointimenetelmä on riittävän joustava
kaikenlaisia lentoasematilanteita varten. Sillä ei vaikuteta suojelun tasoon,
jonka jäsenvaltiot haluavat taata kansalaisilleen, eikä kustannustehokkaiden
toimenpiteiden konkreettiseen valintaan.

4.                      
Talousarviovaikutukset

36.                  
Ehdotuksella ei ole lisävaikutuksia unionin
talousarvioon. Tarkistusoikeuteen liittyvät kustannukset eivät aiheuta
lisäkustannuksia verrattuna voimassa olevan lainsäädännön valvontaan liittyvään
nykyiseen rahoitustaakkaan edes komiteakokouskulujen korvausten osalta.
Meluhyväksyntätietoja varten on jo olemassa tietokannat. Ehdotuksessa otetaan
käyttöön muodollisemmat viitteet varmistamaan tietojen laatu ja saatavuus.
Ehdotus on erottamaton osa muilla alueilla melunhallinnan alalla jo tehtävää
työtä, johon liittyy talousarviovaroja. Tällaista työtä tehdään muun muassa
ICAOssa (tiukkojen melurajoitusten kehittäminen), yhtenäistä ilmatilaa koskevan
aloitteen yhteydessä ja SESAR-hankkeessa.

5.                      
Lisätiedot

·                        
Euroopan talousalue
37.                  
Ehdotettu toimenpide koskee ETA-sopimuksen
soveltamisalaan kuuluvaa asiaa, minkä vuoksi se on ulotettava koskemaan
Euroopan talousaluetta.
2011/0398 (COD)
Ehdotus
EUROOPAN PARLAMENTIN JA NEUVOSTON ASETUS
tasapainoisen lähestymistavan mukaista meluun
liittyvien toimintarajoitusten asettamista unionin lentoasemilla koskevista
säännöistä ja menettelyistä ja Euroopan parlamentin ja neuvoston direktiivin
2002/30/EY kumoamisesta
Euroopan parlamentti ja neuvosto,
jotka
ottavat huomioon Euroopan unionin toiminnasta
tehdyn sopimuksen ja erityisesti sen 100 artiklan 2 kohdan,
ottavat huomioon Euroopan komission ehdotuksen[9],
ottavat huomioon Euroopan talous- ja
sosiaalikomitean lausunnon[10],
ottavat huomioon alueiden komitean lausunnon[11],
noudattavat tavallista lainsäätämisjärjestystä[12],
sekä katsovat seuraavaa:
(1)              
Yksi yhteisen liikennepolitiikan päätavoitteista on
kestävä kehitys. Se edellyttää yhdennettyä lähestymistapaa, jolla pyritään
varmistamaan sekä unionin liikennejärjestelmien tehokas toiminta että
ympäristön suojelu.
(2)              
Lentoliikenteen kestävä kehitys edellyttää
sellaisten toimenpiteiden toteuttamista, joilla pyritään vähentämään
ilma-alusten aiheuttamia meluhaittoja lentoasemilla, joilla on erityisiä
meluongelmia.
(3)              
Monet EU:n kansalaiset ovat alttiina korkealle
melutasolle, jolla voi olla haitallisia terveysvaikutuksia. Kun meluisimmat
ilma-alukset on poistettu käytöstä meluun liittyvien toimintarajoitusten
asettamista yhteisön lentoasemilla koskevien sääntöjen ja menettelyjen vahvistamisesta
26 päivänä maaliskuuta 2002 annetun Euroopan parlamentin ja neuvoston
direktiivin 2002/30/EY[13]
ja kansainvälisen siviili-ilmailun yleissopimuksen liitteen 16 (toinen painos
1988) niteessä I olevan II osan 3 lukuun kuuluvien ääntä hitaammin lentävien
lentokoneiden liikennöimisen sääntelystä 12 päivänä joulukuuta 2006 annetun
Euroopan parlamentin ja neuvoston direktiivin 2006/93/EY[14] mukaisesti, tilanne on tarpeen
saattaa ajan tasalle uusilla toimenpiteillä, jotta toimivaltaiset viranomaiset
voivat käsitellä meluisimpien ilma-alusten ongelmaa parantaakseen
meluolosuhteita unionin lentoasemien ympärillä melunhallinnan tasapainoista
lähestymistapaa koskevien kansainvälisten puitteiden mukaisesti.
(4)              
Kansainvälisen siviili-ilmailujärjestön ICAOn
päätöslauselmassa A33/7 esitetään melunhallintaa koskeva tasapainoisen
lähestymistavan konsepti ja vahvistetaan johdonmukainen menetelmä
ilma-alusmelun vähentämiseksi. ICAOn tasapainoisen lähestymistavan olisi oltava
maailmanlaajuisen ilmailualan melunhallintaa koskevan sääntelyn perusta.
Lähestymistavassa tunnustetaan asiaa koskevat lakisääteiset velvoitteet,
voimassa olevat sopimukset, nykyinen lainsäädäntö ja vakiintuneet käytännöt
eikä rajoiteta niiden soveltamista. Sisällyttämällä
tasapainoisen lähestymistavan kansainväliset säännöt tähän asetukseen voitaneen
huomattavasti vähentää kansainvälisten kiistojen riskiä tapauksissa, joissa
meluun liittyvät toimintarajoitukset vaikuttavat kolmansien maiden
lentoliikenteen harjoittajiin.
(5)              
Melun rajoittamisesta EU:n lentoasemilla annetussa
komission kertomuksessa neuvostolle ja Euroopan parlamentille[15] osoitettiin tarve selventää
direktiivin tekstissä vastuujakoa ja osapuolten täsmällisiä velvoitteita ja
oikeuksia melun arviointiprosessissa sen varmistamiseksi, että toteutetaan kustannustehokkaita
toimenpiteitä meluntorjuntatavoitteisiin pääsemiseksi.
(6)              
Vaikka jäsenvaltioiden unionin lentoasemilla tapauskohtaisesti
asettamat toimintarajoitukset rajoittavat kapasiteettia, niillä voidaan
osaltaan parantaa lentoasemia ympäröivien alueiden meluolosuhteita. On
kuitenkin mahdollista, että ne vääristävät kilpailua tai haittaavat unionin
ilmailuverkoston yleistä tehokkuutta, koska olemassa olevaa kapasiteettia ei
käytetä tehokkaasti. Koska jäsenvaltiot eivät voi riittävällä tavalla saavuttaa
tavoitteita, jotka saavutetaan tehokkaammin unionin toimilla, joilla
toimintarajoitusten asettamista koskevia sääntöjä yhdenmukaistetaan osana
melunhallintaprosessia, unioni voi hyväksyä toimenpiteitä Euroopan unionin
toiminnasta tehdyn sopimuksen 5 artiklassa määrätyn toissijaisuusperiaatteen
mukaisesti. Mainitussa artiklassa vahvistetun suhteellisuusperiaatteen
mukaisesti asetuksessa ei ylitetä sitä, mikä on tarpeen näiden tavoitteiden
saavuttamiseksi. Tällaisessa menetelmässä ei aseteta pakollisia melua koskevia
laatutavoitteita, joista säädetään jatkossakin direktiivissä 2002/49/EY, eikä
muita unionin, kansallisia tai paikallisia sääntöjä, eikä sillä rajoiteta
konkreettisten toimenpiteiden valintaa.
(7)              
Meluarviointeja olisi tehtävä säännöllisesti, mutta
tällaisten arviointien tulisi johtaa uusiin meluntorjuntatoimenpiteisiin
ainoastaan silloin, kun meluntorjuntatavoitteita ei saavuteta voimassa olevilla
meluhaittojen lieventämistoimilla.
(8)              
Kustannushyötyanalyysissa osoitetaan
kokonaisvaikutukset taloudelliseen hyvinvointiin vertailemalla kaikkia
kustannuksia ja hyötyjä, mutta kustannustehokkuuden arvioinnissa keskitytään
siihen, kuinka tietty tavoite saavutetaan kustannustehokkaimmalla tavalla, mikä
edellyttää vain kustannusten vertailua.
(9)              
Meluhaittojen lieventämistoimenpiteet on tärkeää
keskeyttää, jos niin voidaan välttää epätoivottuja vaikutuksia ilmailun
turvallisuuteen, lentoasemakapasiteettiin ja kilpailuun.Vaikka meluun liittyviä
toimintarajoituksia koskeva muutoksenhakumenettely voi liittyä meluntorjuntatavoitteisiin,
arviointimenetelmiin ja kustannustehokkaiden toimenpiteiden valintaan,
menettelyllä ei voida keskeyttää niiden täytäntöönpanoa. Komission olisi näin ollen voitava hyvissä ajoin ennen
toimenpiteiden täytäntöönpanoa käyttää tarkastusoikeutta ja keskeyttää
toimenpiteet, joilla katsotaan olevan ei-toivottuja tai peruuttamattomia
seurauksia. Keskeytysten tulisi olla kestoltaan
rajallisia. 
(10)          
Meluarvioinneissa olisi käytettävä pohjana jo
olemassa olevaa tietoa ja varmistettava, että tällainen tieto on luotettavaa ja
toimivaltaisten viranomaisten ja sidosryhmien saatavilla. Toimivaltaisten
viranomaisten olisi luotava seurantaan ja noudattamisen valvontaan tarvittavat
välineet.
(11)          
Joissakin jäsenvaltioissa on päätetty meluun
liittyvistä toimintarajoituksista kansallisesti tunnustettuihin melumenetelmiin
perustuvan kansallisen lainsäädännön mukaisesti, joka ei välttämättä (vielä)
ole täysin linjassa Euroopan siviili-ilmailukonferenssin (ECAC)
siviili-ilmailun lentoasemia ympäröivien melualueiden laskentaan liittyviä
standardimenetelmiä käsittelevän yleisesti hyväksytyn asiakirjan nro 29
mukaisia ja jossa ei käytetä kansainvälisesti tunnustettuja ilma-alusten
melutasotietoja. Toimintarajoituksen tehokkuus ja toimivuus sekä sen
toimintasuunnitelman tehokkuus ja toimivuus, jonka mukaisesti toimintarajoitus
on asetettu, olisi kuitenkin arvioitava mainitussa ECAC-asiakirjassa nro 29 ja
ICAOn tasapainoisessa lähestymistavassa vahvistettujen menetelmien mukaisesti.
Jäsenvaltioiden olisikin muutettava kansallisessa lainsäädännössä
säädettyjä toimintarajoituksista tehtäviä arviointeja siten, että ne ovat
kokonaisuudessaan ECAC-asiakirjan nro 29 mukaiset.
(12)          
Melutietojen keskittämisellä vähennettäisiin
huomattavasti sekä ilma-alusten että lentoasemien operaattoreiden hallinnollista
taakkaa. Nykyisin tällaista tietoa tarjotaan ja hallinnoidaan yksittäisten
lentoasemien tasolla. Tällaiset tiedot on asetettava niiden saataville
toimintatarkoituksia varten. On tärkeää käyttää Euroopan
lentoturvallisuusviraston, jäljempänä ’lentoturvallisuusvirasto’,
melutasohyväksyntää koskevaa tietokantaa validointivälineenä Euroopan
lennonvarmistusjärjestön, jäljempänä 'Eurocontrol', yksittäisiä lentoja
koskevien tietojen kanssa. Tällaisia tietoja pyydetään nykyisin
järjestelmällisesti ilmaliikennevirtojen keskitetyn hallinnan tarpeita varten,
mutta ne on tarpeen yksilöidä myös tämän asetuksen ja ilmaliikenteen hallinnan
suorituskykyasetuksen tarpeita varten. Validoitujen mallinnustietojen helppo
saatavuus parantaisi yksittäisten lentoasemien melualueiden kartoituksen ja
toimintapoliittisten päätösten tueksi tehtävän strategisen kartoituksen laatua.
(13)          
Jotta otettaisiin huomioon ilma-alusten moottori-
ja runkoteknologian sekä melualueiden kartoitusmenetelmien kehitys, komissiolle
olisi siirrettävä Euroopan unionin toiminnasta tehdyn sopimuksen 290 artiklan
mukaisesti valta antaa säädöksiä, joilla saatetaan tässä asetuksessa
tarkoitetut ilma-alusten melustandardit ja viittaukset niihin liittyviin
hyväksymismenetelmiin säännöllisesti ajan tasalle, muutetaan vaatimukset
niukasti täyttävän ilma-aluksen ja siviili-ilmailukäytössä olevan ilma-aluksen
määritelmiä ja saatetaan ajan tasalle viittaukset melualueiden
laskentamenetelmiin. On erityisen tärkeää, että komissio asiaa valmistellessaan
toteuttaa asianmukaiset kuulemiset, myös asiantuntijatasolla. Komission olisi
delegoituja säädöksiä valmistellessaan ja laatiessaan varmistettava, että
Euroopan parlamentti ja neuvosto saavat tarvittavat asiakirjat yhtäaikaisesti,
hyvissä ajoin ja asianmukaisesti.
(14)          
Jotta voidaan varmistaa tämän asetuksen
yhdenmukainen täytäntöönpano, komissiolle olisi siirrettävä
täytäntöönpanovaltaa. Täytäntöönpanovaltaa olisi käytettävä yleisistä
säännöistä ja periaatteista, joiden mukaisesti jäsenvaltiot valvovat komission
täytäntöönpanovallan käyttöä, 16 päivänä helmikuuta 2011 annetun Euroopan
parlamentin ja neuvoston asetuksen (EU) N:o 182/2011[16] mukaisesti.
(15)          
Neuvoa-antavaa menettelyä olisi käytettävä
hyväksyttäessä täytäntöönpanopäätöksiä siitä, voivatko toimintarajoitusten
käyttöönottoa suunnittelevat jäsenvaltiot edetä tällaisessa käyttöönotossa
silloin, kun komissio on keskeyttänyt kyseiset toimintarajoitukset; kyseisten
päätösten soveltamisala on rajallinen. 
(16)          
Ottaen huomioon, että meluarviointimenetelmiä on
tarpeen soveltaa EU:n ilmailumarkkinoilla johdonmukaisesti, tässä asetuksessa
vahvistetaan meluun liittyviä toimintarajoituksia koskevat yhteiset säännöt.
Direktiivi 2002/30/EY olisi näin ollen kumottava, 
OVAT HYVÄKSYNEET TÄMÄN ASETUKSEN:
1 artikla
Kohde, tavoitteet ja soveltamisala
1.           Tässä asetuksessa
vahvistetaan tasapainoisen lähestymistavan mukaiset säännöt meluun liittyvien
toimintarajoitusten asettamiselle johdonmukaisella tavalla
lentoasemakohtaisesti, jotta meluolosuhteiden parantaminen helpottuisi ja
lentomelun haittavaikutuksille altistuvien ihmisten määrää voitaisiin
merkittävästi vähentää.
2.           Tämän asetuksen tavoitteena
on
(a)         
helpottaa unionin, kansallisissa ja paikallisissa
säännöissä vahvistettujen tiettyjen meluntorjuntaa koskevien
ympäristötavoitteiden saavuttamista ja arvioida niiden ja muiden
ympäristötavoitteiden välistä riippuvuutta yksittäisten lentoasemien tasolla;
(b)         
mahdollistaa meluhaittojen kustannustehokkaimpien
lieventämistoimenpiteiden valinta tasapainoisen lähestymistavan mukaisesti,
jotta lentoasemien ja ilmaliikenteen hallintaverkoston kapasiteetin kestävä
kehitys portilta portille -näkökulmasta toteutuisi.
3.           Tätä asetusta sovelletaan
siviili-ilmailussa käytettäviin ilma-aluksiin.
Tätä asetusta ei sovelleta sotavoimien,
tullin, poliisin eikä muiden vastaavien palvelujen tuottamisessa käytettäviin
ilma-aluksiin. 
2 artikla
Määritelmät
Tässä asetuksessa tarkoitetaan
(1)         
’lentoasemalla’ lentoasemaa, jolla suoritetaan yli
50 000 siviili-ilmailun liikennetapahtumaa (nousua tai laskua)
kalenterivuoden aikana ottaen huomioon tapahtumien keskimääräinen lukumäärä
kolmen meluarviointia edeltävän kalenterivuoden aikana; 
(2)         
’tasapainoisella lähestymistavalla’ menetelmää,
jossa käytettävissä olevia eri toimenpiteitä, jotka ovat ilma-alusten melun
vähentäminen sen lähteellä, maankäytön suunnittelu ja hallinta, melua
vähentävät lentomenetelmät ja toimintarajoitukset, tarkastellaan
johdonmukaisella tavalla ja pyritään käsittelemään meluongelmaa
kustannustehokkaimmalla tavalla lentoasemakohtaisesti;
(3)         
’ilma-aluksella’ kiinteäsiipistä ilma-alusta, jonka
suurin sallittu lentoonlähtöpaino on vähintään 34 000 kiloa tai joka
kuuluu lentokonetyyppiin, jonka suurin sallittu matkustajapaikkamäärä
henkilöstölle varattuja istuinpaikkoja lukuun ottamatta on yli 19;
(4)         
’vaatimukset niukasti täyttävällä ilma-aluksella’
ilma-alusta, joka on kansainvälisen siviili-ilmailun yleissopimuksen (Chicagon
yleissopimus) liitteessä 16 olevan I niteen II osan 3 luvussa määriteltyjen
melurajojen mukainen siten, että yhteenlaskettu marginaali on enintään kymmenen
desibeliä tehollista meluisuutta (10 EPNdB); yhteenlaskettu marginaali on
EPNdB:nä ilmaistu luku, joka saadaan laskemalla yhteen yksittäiset marginaalit
(toisin sanoen tyyppihyväksynnän mukaisen melutason ja suurimman sallitun
melutason väliset erot) kussakin kansainvälisen siviili-ilmailun
yleissopimuksen liitteessä 16 olevan 1 niteen II osan 4 luvussa määritellyssä
kolmessa vertailumittauspisteessä;
(5)         
’meluun liittyvällä toimella’ kaikkia
toimenpiteitä, jotka vaikuttavat lentoasemia ympäröiviin meluolosuhteisiin ja
joihin sovelletaan ICAOn tasapainoista lähestymistapaa, mukaan luettuina muut
toimet, jotka eivät liity toimintaan mutta voivat vaikuttaa lentomelulle
altistuvien ihmisten määrään; 
(6)         
’toimintarajoituksilla’ meluun liittyviä toimia,
joilla rajoitetaan pääsyä lentoasemalle tai lentoasemakapasiteetin optimaalista
käyttöä, mukaan luettuina toimintarajoitukset, joilla pyritään poistamaan
käytöstä vaatimukset niukasti täyttävät ilma-alukset tietyillä lentoasemilla,
sekä luonteeltaan osittaiset toimintarajoitukset, joilla vaikutetaan
siviilikäytössä olevien ilma-alusten toimintaan ajankohdan mukaan.
3 artikla
Toimivaltaiset
viranomaiset
1.           Jäsenvaltioiden on nimettävä
toimivaltaiset viranomaiset, joiden vastuulla on hyväksyä toimintarajoituksiin
liittyviä toimenpiteitä, sekä muutoksenhakuelin.
2.           Toimivaltaisten viranomaisten
ja muutoksenhaluelimen on oltava riippumattomia kaikista organisaatioista,
joihin meluun liittyvät toimet voivat vaikuttaa.
3.           Jäsenvaltioiden on
ilmoitettava komissiolle 1 kohdassa tarkoitettujen nimettyjen toimivaltaisten
viranomaisten ja muutoksenhakuelimen nimet ja osoitteet.
4 artikla
Lentomelun hallintaa koskevat yleiset
säännöt
1.           Jäsenvaltioiden on
hyväksyttävä tasapainoinen lähestymistapa lentomelun hallintaan. Tässä
tarkoituksessa niiden on:
a)           arvioitava yksittäisten
lentoasemien meluolosuhteet;
b)           määriteltävä
meluntorjuntaan liittyvä ympäristötavoite;
c)           yksilöitävä käytettävissä
olevat toimenpiteet meluvaikutusten vähentämiseksi;
d)           arvioitava käytettävissä
olevien toimenpiteiden todennäköinen kustannustehokkuus; 
e)           valittava toimenpiteet;
f)            kuultava sidosryhmiä
aiotuista toimista avoimella tavalla;
g)           päätettävä toimenpiteistä ja
tehtävä niistä riittävät ilmoitukset;
h)           toteutettava toimenpiteet; ja
i)            hoidettava kiistojen
ratkaiseminen.
2.           Jäsenvaltioiden on meluun
liittyviin toimiin ryhtyessään tarkasteltava seuraavaa joukkoa käytettävissä
olevia toimenpiteitä päättääkseen, mikä toimenpideyhdistelmä on
kustannustehokkain:
a)           ennustettavissa oleva
vaikutus, kun ilma-alusmelua vähennetään sen lähteellä;
b)           maankäytön suunnittelu ja
hallinta;
c)           melua vähentävät
lentomenetelmät;
d)           toimintarajoitukset, mutta ei
ensimmäisenä keinona.
Käytettävissä oleviin toimenpiteisiin voi
sisältyä vaatimukset niukasti täyttävien ilma-alusten käytöstä poistaminen, jos
se katsotaan tarpeelliseksi.
3.           Jäsenvaltiot
voivat tasapainoisessa lähestymistavassa eriyttää meluhaittojen
lieventämistoimenpiteitä ilma-alustyypin, kiitoteiden käytön ja/tai ajanjakson
mukaan.
4.           Rajoittamatta 3 kohdan soveltamista
vaatimukset niukasti täyttävien ilma-alusten käytöstä poistamiseen liittyvät
toimintarajoitukset eivät saa koskea siviilikäytössä olevia, ääntä hitaammin
lentäviä ilma-aluksia, jotka ovat joko alkuperäisen tyyppihyväksynnän tai
uudelleenhyväksynnän nojalla Chicagon yleissopimuksen liitteessä 16 olevassa
niteessä I olevan II osan 4 luvun melustandardien mukaisia. 
5.           Tämän asetuksen mukaiset
toimenpiteet tai toimenpiteiden yhdistelmät tietyllä lentoasemalla eivät saa
olla rajoittavampia kuin on tarpeen kyseisen lentoaseman meluntorjuntaa
koskevien ympäristötavoitteiden saavuttamiseksi. Toimintarajoitusten on oltava
syrjimättömiä, erityisesti ilma-alusoperaattoreiden kansallisuuden,
henkilöllisyyden tai toimintojen suhteen.
6.           Tämän asetuksen mukaisilla
toimenpiteillä on määrä edistää Euroopan parlamentin ja neuvoston direktiivin
2002/49/EY[17]
8 artiklassa mainittuja kansallisia toimintasuunnitelmia, jotka liittyvät
lentoliikenteen aiheuttamaan meluun.
5 artikla
Melun arviointia koskevat säännöt
1.           Toimivaltaisten viranomaisten
on säännöllisesti arvioitava alueellaan olevien lentoasemien meluolosuhteet
direktiivin 2002/49/EY sekä kansallisten ja paikallisten sääntöjen vaatimusten
mukaisesti. Toimivaltaiset viranomaiset voivat pyytää apua komission asetuksen
(EU) N:o 691/2010[18]
3 artiklassa tarkoitetulta suorituskyvyn tarkastuselimeltä.
2.           Toimivaltaisten viranomaisten
on käytettävä nykyisten ja tulevien meluolosuhteiden arvioinnissa liitteessä I
kuvattuja menetelmää, indikaattoreita ja tietoja.
3.           Kun meluolosuhteiden
arvioinnissa käy ilmi, että on ryhdyttävä uusiin toimenpiteisiin
meluntorjuntatavoitteiden saavuttamiseksi tai ylläpitämiseksi, toimivaltaisten
viranomaisten on otettava asianmukaisesti huomioon kunkin toimenpidetyypin
osuus tasapainoisen lähestymistavan ja liitteen I mukaisesti.
4.           Toimivaltaisten
viranomaisten on varmistettava, että lentoaseman pitäjän, ilma-alusten
käyttäjien ja lennonvarmistuspalvelujen tarjoajan välille perustetaan
tarkoituksenmukaisella tasolla tekninen foorumi, jossa käsitellään näiden
toimijoiden vastuualueisiin kuuluvia toimia, ottaen asianmukaisesti huomioon
meluhaittojen lieventämiseen ja päästöjen vähentämiseen liittyvien toimien
välinen riippuvuus. Tällaisen teknisen yhteistyön foorumin jäsenten on
säännöllisesti kuultava paikallisia asukkaita tai heidän edustajiaan sekä
annettava toimivaltaisille viranomaisille meluhaittojen lieventämistä koskevia
teknisiä tietoja ja neuvoja.
5.           Toimivaltaisten viranomaisten
on arvioitava 3 kohdassa tarkoitettujen uusien toimenpiteiden
kustannustehokkuus liitteen II mukaisesti. Vähäistä teknistä muutosta voimassa
olevaan toimenpiteeseen ei pidetä uutena toimintarajoituksena, jos sillä ei ole
huomattavaa vaikutusta kapasiteettiin tai toimintaan.
6.           Toimivaltaisten viranomaisten
on järjestettävä asianomaisten osapuolten kanssa oikea-aikainen ja kattava
kuulemisprosessi, jossa tietoja ja laskentamenetelmiä koskeva avoimuus on
varmistettu. Osapuolille on annettava
vähintään kolme kuukautta aikaa toimittaa huomioitaan ennen uusien toimenpiteiden
hyväksymistä. Asianomaisia osapuolia ovat ainakin seuraavat:
(a)              
lentoaseman läheisyydessä lentomelualueella asuvien
paikallisten asukkaiden edustajat;
(b)              
asianomaisten lentoasemien pitäjät;
(c)              
ilma-alusten käyttäjien edustajat, joihin meluun
liittyvät toimet voivat vaikuttaa;
(d)              
asianomaiset lennonvarmistuspalvelun tarjoajat;
(e)              
verkon hallinnoija, siten kuin se määritellään
komission asetuksessa (EU) N:o 677/2011[19].
7.           Toimivaltaisten viranomaisten
on seurattava ja valvottava meluhaittojen lieventämistoimenpiteiden toteuttamista
ja ryhdyttävä toimiin tarvittaessa. Niiden on varmistettava, että lentoasemien
ympärillä asuvilla paikallisille asukkaille annetaan säännöllisesti
asiaankuuluvia tietoja.
6 artikla
Melutasotiedot
1.           Meluun liittyviä
toimintarajoituksia koskevien päätösten on perustuttava ilma-aluksen
melutasoon, sellaisena kuin se on määriteltynä Chicagon yleissopimuksen (viides
painos heinäkuu 2008) liitteessä 16 olevan 1 niteen mukaisessa
tyyppihyväksyntämenettelyssä.
2.           Ilma-alusten käyttäjien on
komission pyynnöstä ilmoitettava seuraavat melutiedot, jotka koskevat niiden
ilma-alusten käyttöä unionin lentoasemilla:
(a)              
ilma-aluksen rekisterinumero;
(b)              
käytettyjen ilma-alusten melutasohyväksyntä tai
-hyväksynnät ja niihin liittyvä todellinen suurin sallittu lentoonlähtöpaino;
(c)              
kaikki ilma-aluksiin tehdyt muutokset, jotka
vaikuttavat niiden melutasoon;
(d)              
ilma-alusten melutasoa ja suorituskykyä koskevat
tiedot melun mallintamista varten.
Ilma-alusten käyttäjien on ilmoitettava kustakin
unionin lentoasemia hyödyntävästä lennosta siinä käytetyn ilma-aluksen
melutasohyväksyntä ja rekisterinumero.
Tiedot on toimitettava vastikkeetta sähköisessä ja
soveltuvin osin ennalta määritellyssä muodossa.
3.           Lentoturvallisuusviraston on
todennettava ilma-alusten melu- ja suorituskykytiedot mallintamista varten
Euroopan parlamentin ja neuvoston asetuksen (EY) N:o 216/2008[20] 6 artiklan 1 kohdan
mukaisesti.
4.           Tiedot on säilytettävä
keskustietokannassa ja ne on annettava toimivaltaisten viranomaisten,
ilma-alusten käyttäjien, lennonvarmistuspalvelujen tarjoajien ja lentoaseman
pitäjien saataville toimintatarkoituksiin.
7 artikla
Toimintarajoitusten käyttöönottoa
koskevat säännöt
1.           Toimivaltaisten viranomaisten
on ennen toimintarajoituksen käyttöönottoa annettava jäsenvaltioille,
komissiolle ja asianosaisille kuuden kuukauden pituinen varoitusaika, joka
päättyy viimeistään kaksi kuukautta ennen kuin kyseisellä lentoasemalla
kyseisellä aikataulukaudella käytettävien lentojen lähtö- ja saapumisaikojen
neuvoston asetuksen (ETY) N:o 95/93[21]
2 artiklan m alakohdassa tarkoitetuista koordinointiparametreista päätetään. 
2.           Edellä olevan 5 kohdan
mukaisesti tehdyn arvioinnin jälkeen päätöksestä annettavaan ilmoitukseen on
liitettävä kirjallinen kertomus, jossa selitetään toimintarajoituksen
asettamisen syyt, lentoasemalle asetettu ympäristötavoite, kyseisen tavoitteen
saavuttamiseksi tarkastellut toimenpiteet ja tarkasteltujen eri toimenpiteiden
todennäköisen kustannustehokkuuden sekä soveltuvin osin niiden rajatylittävien
vaikutusten arviointi.
3.           Jos
toimintarajoitus koskee vaatimukset niukasti täyttävien ilma-alusten käytöstä
poistamista tietyllä lentoasemalla, kyseisellä lentoasemalla ei saa sallia
vaatimukset niukasti täyttävien ilma-alusten uusia palveluja kuuden kuukauden
kuluttua ilmoituksen tekemisestä. Toimivaltaisten viranomaisten on päätettävä
vaatimukset niukasti täyttävien ilma-alusten käytöstä poistamisen vuotuisesta
asteesta niiden ilma-alusten käyttäjien ilma-aluskannan osalta, joihin rajoitus
vaikuttaa, ottaen huomioon ilma-alusten ikä ja kokonaiskalusto. Tämä aste ei
saa ylittää 20:tä prosenttia kyseisen ilma-alusten käyttäjän vaatimukset
niukasti täyttävästä ilma-aluskannasta, jota se liikennöi kyseiselle
lentoasemalle, sanotun kuitenkaan rajoittamatta 4 artiklan 3 kohdan
soveltamista. 
4.           Meluun liittyviä
toimintarajoituksia koskevista päätöksistä tehdyt muutoksenhaut on
järjestettävä kansallisen lainsäädännön mukaisesti.
8 artikla
Kehittyvät maat
1.           Toimivaltaiset viranomaiset
voivat myöntää kehittyvissä maissa rekisteröidyille ilma-aluksille vaatimukset
niukasti täyttäville ilma-aluksille asetettuja toimintarajoituksia koskevan
poikkeuksen edellyttäen, että 
(a)              
tällaisille ilma-aluksille on myönnetty Chicagon
yleissopimuksen liitteessä 16 olevan I niteen 3 luvussa määritetyn standardin
mukainen meluhyväksyntä; 
(b)              
tällaisilla ilma-aluksilla on liikennöity unionissa
tämän asetuksen voimaantuloa edeltävien viiden vuoden aikana, ne on
rekisteröity kyseisessä kehittyvässä maassa ja niitä liikennöi edelleen
kyseiseen maahan sijoittautunut luonnollinen tai oikeushenkilö.
2.           Kun jäsenvaltio myöntää 1
kohdassa säädetyn poikkeuksen, sen on välittömästi ilmoitettava myöntämistään
poikkeuksista muiden jäsenvaltioiden toimivaltaisille viranomaisille ja
komissiolle.
9 artikla
Poikkeuksellisille
yksittäisille operaatioille myönnettävät poikkeukset
Toimivaltaiset viranomaiset voivat
tapauskohtaisesti sallia alueellaan sijaitsevilla lentoasemilla vaatimukset
niukasti täyttävillä ilma-aluksilla suoritettavia yksittäisiä lentotapahtumia,
joita ei tämän asetuksen säännösten vuoksi muutoin voitaisi suorittaa. 
Tämä poikkeus koskee ainoastaan:
(a)         
ilma-aluksia, joiden yksittäiset lentotapahtumat
ovat luonteeltaan niin poikkeuksellisia, että väliaikaisen poikkeuksen
epääminen ei olisi perusteltua;
(b)         
ilma-aluksia, jotka lentävät muutostöitä,
korjauksia tai huoltoa varten muussa kuin kaupallisessa tarkoituksessa.
10 artikla
Tarkistamisoikeus
1.           Komissio voi jäsenvaltion pyynnöstä tai omasta aloitteestaan ja
käynnissä olevia muutoksenhakumenettelyjä rajoittamatta tarkistaa toimintarajoitusta
koskevan päätöksen ennen sen täytäntöönpanoa. Jos
komissio katsoo, että päätös ei ole tässä asetuksessa säädettyjen vaatimusten
mukainen tai että se on muutoin unionin lainsäädännön vastainen, se voi
keskeyttää päätöksen täytäntöönpanon.
2.           Toimivaltaisten viranomaisten
on annettava komissiolle tiedot, joista käy ilmi, että päätös on tämän
asetuksen mukainen.
3.           Komissio päättää 13 artiklan 2 kohdassa säädettyä neuvoa-antavaa
menettelyä noudattaen ja erityisesti liitteessä II vahvistetut perusteet
huomioon ottaen, voiko kyseinen toimivaltainen viranomainen edetä
toimintarajoituksen käyttöönotossa. Komissio antaa päätöksensä tiedoksi
neuvostolle ja kyseiselle jäsenvaltiolle.
4.           Jos komissio ei ole tehnyt
päätöstä kuuden kuukauden kuluessa 2 kohdassa tarkoitettujen tietojen
vastaanottamisesta, toimivaltainen viranomainen voi panna suunnittelemansa
toimintarajoitusta koskevan päätöksen täytäntöön.
11 artikla
Delegoidut säädökset
Siirretään komissiolle valta antaa delegoituja
säädöksiä 12 artiklan mukaisesti
(a)         
edellä 2 artiklan 3 kohdassa tarkoitetun
ilma-aluksen määritelmän ja 2 artiklan 4 kohdassa tarkoitetun vaatimukset
niukasti täyttävän ilma-aluksen määritelmän muuttamisesta;
(b)         
edellä 4 ja 8 artiklassa säädettyjen
melusertifiointistandardien ja 6 artiklan 1 kohdassa säädetyn
hyväksymismenettelyn muuttamisesta ja ajan tasalle saattamisesta;
(c)         
liitteessä I vahvistetun menetelmän ja teknisten
kertomusten muuttamisesta.
12 artikla
Siirretyn säädösvallan käyttäminen
1.           Komissiolle siirrettyyn
valtaan antaa delegoituja säädöksiä sovelletaan tässä artiklassa säädettyjä
ehtoja.
2.           Siirretään komissiolle määräämättömäksi ajaksi tämän asetuksen
voimaantulosta lukien valta antaa 11 artiklassa tarkoitettuja delegoituja
säädöksiä.
3.           Euroopan parlamentti tai neuvosto voi peruuttaa 11 artiklassa
tarkoitetun säädösvallan siirron. Peruuttamisella
lopetetaan tuossa päätöksessä mainittu säädösvallan siirto. Päätös tulee voimaan sitä päivää seuraavana
päivänä, jona se julkaistaan Euroopan unionin virallisessa lehdessä, tai
jonakin myöhempänä, päätöksessä mainittuna päivänä. Päätös
ei vaikuta jo voimassa olevien delegoitujen säädösten pätevyyteen.
4.           Heti kun komissio on antanut delegoidun säädöksen, komissio antaa sen
tiedoksi yhtäaikaisesti Euroopan parlamentille ja neuvostolle.
5.           Edellä olevan 11 artiklan nojalla annettu delegoitu säädös tulee
voimaan ainoastaan, jos Euroopan parlamentti tai neuvosto ei ole kahden
kuukauden kuluessa siitä, kun asianomainen säädös on annettu tiedoksi Euroopan
parlamentille ja neuvostolle, ilmaissut vastustavansa sitä tai jos sekä
Euroopan parlamentti että neuvosto ovat ennen mainitun määräajan päättymistä
ilmoittaneet komissiolle, että ne eivät vastusta säädöstä. Euroopan parlamentin tai neuvoston aloitteesta tätä
määräaikaa jatketaan kahdella kuukaudella.
13 artikla
Komitea
1.           Komissiota avustaa Euroopan
parlamentin ja neuvoston asetuksen (EY) N:o 1008/2008[22] 25 artiklalla perustettu
komitea.
Tämä komitea on asetuksessa (EU) N:o 182/2011
tarkoitettu komitea.
2.           Kun tähän kohtaan viitataan,
sovelletaan asetuksen (EU) N:o 182/2011 4 artiklaa.
3.           Kun komitean lausunto on
tarkoitus hankkia kirjallista menettelyä noudattaen, tämä menettely päätetään
tuloksettomana, jos puheenjohtaja lausunnon antamiselle asetetussa määräajassa
niin päättää tai komitean jäsenten yksinkertainen enemmistö sitä pyytää.
14 artikla
Tiedottaminen ja asetuksen
tarkistaminen
Jäsenvaltioiden on annettava komissiolle
pyynnöstä tietoja tämän asetuksen soveltamisesta.
Komissio esittää Euroopan parlamentille ja
neuvostolle kertomuksen tämän direktiivin soveltamisesta viimeistään viiden
vuoden kuluttua sen voimaantulosta.
Kertomukseen liitetään tarvittaessa ehdotuksia
tämän asetuksen tarkistamiseksi.
15 artikla
Kumoaminen
Kumotaan direktiivi 2002/30/EY tämän asetuksen
voimaantulopäivästä alkaen.
16 artikla
Voimaantulo
Tämä asetus tulee voimaan
kahdentenakymmenentenä päivänä sen jälkeen, kun se on julkaistu Euroopan
unionin virallisessa lehdessä.
Tämä asetus on kaikilta osiltaan velvoittava,
ja sitä sovelletaan sellaisenaan kaikissa jäsenvaltioissa.
Tehty Brysselissä
Euroopan parlamentin puolesta                    Neuvoston puolesta
Puhemies                                                       Puheenjohtaja
LIITE I
Lentoasemien
meluolosuhteiden arviointi
Menetelmät:
1.           Toimivaltaiset viranomaiset
käyttävät meluarviointimenetelmiä, jotka on laadittu ECAC asiakirjan nro 29 ”Report
on Standard Method of Computing Noise Contours around Civil Airports”
(kolmas painos) mukaisesti.
Indikaattorit:
1.           Lentoliikenteen meluhaittoja
kuvataan vähintään meluindikaattoreilla Lden ja Lnight,
jotka on määritelty ja laskettu direktiivin 2002/49/EY liitteen I mukaisesti. 
2.           Toimivaltaiset viranomaiset voivat
lisäksi käyttää muita meluindikaattoreita, joilla on tieteellinen perusta ja
jotka kuvaavat lentomelun aiheuttamaa häiriötä.
Melunhallintaa koskevat tiedot:
1.           Nykyinen tilanne
1.1         Lentoaseman kuvaus, johon sisältyvät
tiedot sen koosta, sijainnista, ympäristöstä sekä lentoliikenteen määrästä ja
lentokonetyyppien jakaumasta.
1.2         Lentoasemalle asetettujen,
ympäristöön liittyvien kestävyystavoitteiden ja kansallisen toimintaympäristön
kuvaus. Tähän sisältyy lentoasemalle asetettujen lentomelutavoitteiden kuvaus.
1.3         Yksityiskohtaiset tiedot kuluvan
vuoden ja aikaisempien vuosien melualueista. Tietoihin on sisällyttävä arvio
lentomelulle altistuvien ihmisten määrästä.
1.4         Kuvaus nykyisistä ja suunnitelluista
toimenpiteistä, joilla lentomelun hallintaan jo pyritään osana tasapainoista
lähestymistapaa, ja niiden vaikutus meluolosuhteisiin ja osallisuus niissä.
Näihin sisältyvät:
1.4.1. melun vähentäminen sen lähteellä:
-           ilma-aluskannan ja teknologisten
parannusten arviointi,
-           erityiset ilma-aluskannan
nykyaikaistamissuunnitelmat;
1.4.2. maankäytön suunnittelu ja hallinta:
-           käytössä olevat
suunnitteluvälineet, kuten kattava suunnittelu ja meluvyöhykkeet,
-           toteutetut meluhaittoja
lieventävät toimenpiteet, kuten rakennussäännöt, äänieristysohjelmat ja
toimenpiteet meluherkkään käyttöön osoitettujen alueiden vähentämiseksi,
-           maankäyttöä koskevien
toimenpiteiden kuulemisprosessit,
-           asutuksen yhä lähemmäs lentoasemia
leviämisen seuranta;
1.4.3. melua vähentävät lentomenetelmät, siltä
osin kuin ne eivät rajoita lentoaseman kapasiteettia:
-           tiettyjen kiitoteiden käyttö
etusijalle,
-           tiettyjen reittien käyttö
etusijalle,
-           melua vähentävien nousu- ja
lähestymismenettelyjen käyttö,
-           ilmoitus siitä, missä määrin näitä
toimenpiteitä säännellään komission asetuksen (EU) N:o 691/2010 liitteessä I
mainittujen ympäristöindikaattorien nojalla;
1.4.4.     toimintarajoitukset:
-           yleisten rajoitusten, kuten
lentotapahtumien enimmäismäärää koskevien sääntöjen tai melukiintiöiden, käyttö,
-           rahoitusvälineiden, kuten meluun
liittyvien lentoasemamaksujen, soveltaminen,
-           ilma-aluskohtaisten rajoitusten
käyttö, kuten vaatimukset niukasti täyttävien ilma-alusten käytöstä
poistaminen,
-           osittaisten rajoitusten käyttö,
jolloin tehdään ero päivällä ja yöllä sovellettavien toimenpiteiden välillä.
2.           Ennuste tilanteesta ilman uusia
toimenpiteitä
2.1         Lentoasemien mahdollisesti jo
hyväksyttyjen ja ohjelmaan kuuluvien kehitystöiden kuvaus, esimerkiksi
kapasiteetin lisäykset, kiitoteiden jatkaminen ja/tai terminaalien
laajentaminen sekä ennakoitu lentokonetyyppien jakauma ja kasvuarvio.
2.2         Lentoaseman kapasiteettia
laajennettaessa hyödyt, jotka saadaan annettaessa kyseinen lisäkapasiteetti
myös laajemman ilmailuverkoston ja alueen käyttöön.
2.3         Meluolosuhteisiin kohdistuvat
vaikutukset, jos lisätoimenpiteitä ei toteuteta, ja niistä toimenpiteistä
aiheutuvat vaikutukset, joita on jo suunniteltu parantamaan meluolosuhteita
samalla ajanjaksolla.
2.4         Melualue-ennuste, johon sisältyy
arvio lentomelulle todennäköisesti altistuvien henkilöiden määrästä, erikseen
vanhoilla asuinalueilla ja hiljattain rakennetuilla asuinalueilla.
2.5         Arvio seurauksista ja kustannuksista,
joita mahdollisesti syntyy, jos lisääntyvän melun torjumiseksi ei toteuteta
toimia (mikäli melun odotetaan lisääntyvän).
3.           Lisätoimenpiteiden arviointi
3.1         Hahmotelma käytettävissä olevista
lisätoimenpiteistä ja niiden valinnan taustalla olevat tärkeimmät syyt; kuvaus
valituista toimenpiteistä jatkoanalyysiä varten ja tiedot
kustannustehokkuusanalyysin tuloksista, erityisesti tällaisten toimenpiteiden
käyttöönoton kustannuksista; niiden ihmisten määrä, joiden odotetaan hyötyvän
toimenpiteistä, ja aikataulu; sekä tiettyjen toimenpiteiden vaikuttavuuden
mukaan laadittu paremmuusjärjestys. 
3.2         Katsaus ehdotettujen toimenpiteiden
mahdollisiin ympäristö- ja kilpailuvaikutuksiin, jotka kohdistuvat muihin
lentoasemiin, lentotoiminnan harjoittajiin ja muihin asianomaisiin osapuoliin.
3.3         Valitun vaihtoehdon valintaperusteet.
3.4         Ei-tekninen tiivistelmä.
LIITE II
Meluun
liittyvien toimintarajoitusten kustannustehokkuuden arviointi
Suunniteltujen meluun liittyvien
toimintarajoitusten kustannustehokkuus arvioidaan ottaen huomioon seuraavat
osatekijät mahdollisuuksien mukaan määrällisesti ilmaistuina:
1)         Suunniteltujen toimenpiteiden
ennakoidut hyödyt nyt ja tulevaisuudessa;
2)         lentotoiminnan turvallisuus, mukaan
luettuina kolmansille osapuolille aiheutuvat riskit;
3)         lentoaseman kapasiteetti;
4)         vaikutukset Euroopan ilmailuverkkoon.
Lisäksi toimivaltaiset viranomaiset voivat
ottaa asianmukaisesti huomioon seuraavat tekijät:
1)         lentoasemaa ympäröivillä alueilla
asuvien paikallisten asukkaiden terveys ja turvallisuus;
2)         ympäristökestävyys, mukaan
luettuina melun ja päästöjen välinen riippuvuus;
3)         suorat,
välilliset ja katalyyttiset työllisyysvaikutukset.
[1]               Lähde: CAEP/8 – Information Paper 8 – ilmaistuna
keskimääräisinä päivä-yö-melutasoina (DNL) – perusskenaario ilman merkittäviä
teknologisia tai toiminnallisia parannuksia – ICAOn Euroopan alue.
[2]               Yhteinen teknologia-aloite Clean Sky on yksi Euroopan
kaikkien aikojen suurimmista tutkimushankkeista. Sen budjetin on arvioitu
vuosina 2008–2013 olevan 1,6 miljardia euroa, jonka Euroopan komissio ja
teollisuus maksavat yhtä suurin osuuksin. 
[3]               Lentoasemien
melurajoituksia koskeva Boeingin tietokanta 'Airports with Noise
Restrictions' on julkisesti saatavilla Internet-osoitteessa: http://www.boeing.com/commercial/noise/listcountry.html.
Vaikka direktiivi kattaa nykyisin ainoastaan 69 lentoasemaa, sitä aletaan
soveltaa yhä useampiin lentoasemiin, koska liikenteen ennustetaan
tulevaisuudessa kasvavan. Tästä syystä esitetään katsaus 224 lentoasemaan.
[4]               Yölentokielloilla rajoitetaan liikenteen harjoittamista
tiettynä ajankohtana (meluun liittyvä liikenteen rajoittaminen).
[5]               Vaikka kyseessä on AEA:n lausunto, sen kanta edustanee
kaikkia muitakin lentoliikenteen harjoittajia (alueellisten lentoyhtiöiden
ERAa, tilauslentoyhtiöiden IACAa ja halpalentoyhtiöiden ELFAAta), koska
vaikutukset niihin ovat pitkälti samanlaiset. IACAn lentoyhtiöt saattavat
harjoittaa suhteessa enemmän yölentoja.
[6]               Lentoasemien kansainvälisellä neuvostolla ACIlla
(Airports Council International) on erityinen tätä asiaa käsittelevä työryhmä.
[7]               ACNUSA (yhdessä vallonialaisen sisarjärjestönsä kanssa)
on viranomaisista ja lentoasemista riippumaton (neuvoa-antava) foorumi, jolla
käsitellään meluhaittoja. 
[8]               Euroopan valtioita uhattiin virallisella valituksella
ICAOon.
[9]               EUVL C , , s. .
[10]               EUVL C , , s. .
[11]               EUVL C , , s. .
[12]               EUVL C , , s. .
[13]               EYVL L 85, 28.3.2002, s. 40.
[14]               EUVL L 374, 27.12.2006, s. 1. 
[15]               KOM(2008) 66.
[16]               EUVL L 55, 28.2.2011, s. 13.
[17]               EYVL L 189, 18.7.2002, s. 12. 
[18]             EUVL L 201, 3.8.2010, s. 1.
[19]             EUVL L 185, 15.7.2011, s. 1.
[20]             EUVL L 79, 19.3.2008, s. 1.
[21]             EYVL L 14, 22.1.1993.
[22]             EUVL L 293, 31.10.2008, s. 3.